西湖醉歸作
作者：姚寬
朝代：宋

paragraphs: 湧金門外看春色，水流不盡花枝碧。
一番洗雨一番風，墮蘂零紅收不得。
蜜房羽客尋芳歇，蝶翅粉盡金翠滅。
雲昏草暖天亦迷，日暮楊花散成雪。
傾城一醉爭狂蕩，踏歌相携大堤上。
湘妃有意解明璫，桃葉竟誰迎兩槳。
東君無情背人去，脈脈那由話衷素。
歸來簾幕護殘燈，一夢閑階月如霧。